Ftehim li se jsaħħaħ il-volleyball f'Malta Is-Segretarjat Parlamentari għaż-Żgħażagħ, l-Isport u l-Volontarjat iffirma ftehim mal-Konfederazzjoni Ewropea tal-Volleyball (CEV) u l-Assoċjazzjoni Maltija tal-Volleyball sabiex il-programm Ewropew Play Volleyball, Grow with it , jibda jsir f'Malta. Il-programm Play Volleyball, Grow with it huwa mmirat lejn tfal ta' bejn is-6 u l-14-il sena u l-kunċett ewlieni tiegħu huwa li jgħaqqad lin-nies permezz tal-volleyball, jiffavorixxi l-iskambju ta' valuri sportivi, jġib il-volleyball eqreb lejn il-komunitajiet u jagħti ċans lil kulħadd li jippratikah mingħajr il-bżonn regoli stretti. Is-Segretarju Parlamentari għaż-Żgħażagħ, l-Isport u l-Volontarjat Clifton Grima qal li l-intenzjoni ta' dan il-programm hija li l-isport tal-volleyball jintuża bħala mezz biex jitjiebu l-kundizzjonijiet soċjali u tas-saħħa, jintroduċi numru ta' tfal lejn il-volleyball, jagħtihom opportunità li jipprattikaw dan l-isport bħala stil ta' ħajja u jinkoraġġixxi l-ispirtu tat-team u l-fair play. "L-elementi interni tal-programm jagħmlu l-volleyball bħala sport adattat biex jipprovdi liż-żgħażagħ b'firxa ta' fatturi edukattivi, tas-saħħa, ta' rikreazzjoni u soċjali. "Li tkun parti minn dan il-proġett se tippermetti lit-tfal kollha biex jibbenefikaw mill-logħob tal-volleyball billi jakkwistaw ħiliet soċjali aħjar u jgħinhom jikbru f'ambjent aħjar u b'saħħtu", saħaq is-Segretarju Parlamentari Grima. Il-president tal-Konfederazzjoni Ewropea tal-Volleyball, Aleksandar Boricic, filwaqt li rringrazzja lis-Segretarjat Parlamentari u l-Assoċjazzjoni Maltija tal-Volleyball qal li CEV għandha l-għan li titntroduċi dan il-programm madwar l-Ewropa kollha sabiex ikompli jikber l-isport tal-volleyball u tinbena soċjetà aħjar. Il-president tal-Assoċjazzjoni Maltija tal-Volleyball, Edward Gatt, saħaq li permezz ta' dan il-ftehim, l-assoċjazzjoni se jkollha għodda li se jingħataw fl-iskejjel biex it-tfal jistgħu jilagħbu l-logħba tal-volleyball bit-tama li dan l-isport isir iktar popolari u jkompli jikber. Permezz ta' dan il-ftehim, Malta se jkol­lha aċċess għall-pjattaforma tal-e-learning ta' CEV u wkoll se tibbenefika minn għotja ta' apparat tal-volleyball. Dan il-proġett għandu importanza soċjali u jindirizza mhux biss il-familja tal-volleyball permezz tal-fede­razzjonijiet nazzjonali, iżda wkoll l-awto­ritajiet lokali fil-pajjiżi rispettivi tagħhom. Bejn l-2019 u l-2020 ipparteċipaw 'il fuq minn 12,400 tifel u tifla, 820 għalliem/a, 660 voluntier, 462 coach, 365 skejjel primarji u 124 clubs tal-volleyball madwar l-Ewropa.